پاکستان کے صدارتی انتخابات، 1965ء

پاکستان کی تاریخ کے دوسرے  صدارتی انتخابات 2 جنوری 1965ء کو منعقد ہوئے تھے۔ ایوب خان اس دور میں کنونشن مسلم لیگ کے حمایت یافتہ تھے۔ جبکہ فاطمہ جناح کی حمایت کمبائینڈ اپوزیشن پارٹیز نامی پانچ جماعتی اتحاد کر رہا تھا۔ ان انتخابات میں بیسک ڈیموکریٹس نے فاطمہ جناح کے مقابلے میں ایوب خان کو ایک اور مدت کے لیے صدر منتخب کیا۔ انتخابات کے نتائج کے بعد ایوب خان پر انتخابات میں خصوصاً مشرقی پاکستان اور کراچی میں دھاندلی کے شدید الزامات بھی لگے تھے۔

پس منظر 
جب تاشقند میں معاہدہ طے پا رہا تھا تو بقول ذوالفقار علی بھٹو نے ایوب خان کو یہ مشورہ دیا تھا کہ ”بین الاقوامی دباؤ کے تحت یہ ضروری ہے کہ دونوں ملک اپنی اپنی فوجیں زمانہ امن کی پوزیشن پر سرحدوں پر لے آئیں لیکن کشمیر اقوام متحدہ کی سیکورٹی کونسل کے تحت ایک متنازع علاقہ ہے جس کو اقوام متحدہ کی قرار دادوں کے مطابق ہی حل ہونا ہے اور یہاں عالمی سطح کی تسلیم شدہ سرحد نہیں اس لیے مقبوضہ کشمیر میں پاکستانی فوجیں جہاں تک آگے بڑھ چکی ہیں وہاں نئی جنگی بندی لائن قرار دی جائے“ اور بقول ذوالفقار علی بھٹو یہاں جب اُن کے اس اعتراض کے باوجود پاکستان اور بھارت کے درمیان معاہدہ تاشقند پر دستخط ہوگئے تو ذوالفقار علی بھٹو نے اس کے تھوڑے عرصے بعد وزارت خارجہ سے استعفیٰ دے دیا اور پھر پاکستان پیپلز پارٹی بنا کر ایوب خان کے خلاف تحریک شروع کردی یہ تحریک اس لیے بھی زیادہ قوت اختیار کر گئی جب جنوری 1965 میں ایوب خان نے بنیادی جمہوریت اور صدارتی نظام کے لیے 1962 کے آئین کے تحت دوسرے انتخابات کروائے تھے۔ جس میں متحدہ حزب اختلاف نے فاطمہ جناح کو مشترکہ طور پر صدارتی امیدوار نامزد کیا تھا، بھٹو ایوب خان کی اس صدارتی انتخابی مہم میں ایوب خان کے ساتھ تھے اِن انتخابات میں بیسک ڈیموکریٹس کی تعداد دُگنی کردی گئی تھی۔

انتخابی مہم 
الیکشن کمیشن نے صدارتی انتخاب کے لیے ایک ماہ کی انتخابی مہم چلانے کی اجازت دی تھی۔ لیکن جب اِسٹیبلشمنٹ کو احساس ہوا کہ عام لوگ فاطمہ جناح کو سننے کے لیے جوق در جوق آ رہے ہیں تو پھر الیکشن کمیشن نے ہر فریق کے لیے زیادہ سے زیادہ نو پروجیکشن میٹنگز منعقد کرنے کی حد لگا دی۔ جن میں صرف الیکٹورل کالج کے بیسک ڈیموکریٹس یا صحافی شریک ہو سکتے تھے۔ عوام کو ان اجلاسوں میں آنے کی ممانعت تھی۔

نتیجہ 
عجیب بات ہے کہ ایوب خان جنہیں عام طور پر ایک لبرل اور سیکولر شخصیت سمجھا جاتا تھا انہوں نے کئی علما سے عورت کے سربراہ مملکت ہونے کے خلاف فتویٰ لیا۔ جبکہ جماعت اسلامی پاکستان نے کھل کر فاطمہ جناح کی حمایت کی۔ ایوب خان کو یہ سہولت بھی حاصل تھی کہ وہ باسٹھ کے آئین کے تحت اس وقت تک صدر رہ سکتے تھے جب تک ان کا جانشین منتخب نہ ہوجائے۔

چنانچہ ایوب خان بحثیت صدر پوری سرکاری مشینری اور ہر طرح کا دباؤ برتنے کے بعد حسبِ توقع بھاری اکثریت سے فاطمہ جناح کو ہرانے میں کامیاب ہوگئے۔ اس کے نتیجے میں سیاسی حلقوں میں جو مایوسی پھیلی اس نے تین برس بعد ایوب خان کے خلاف بھرپور ملک گیر ایجی ٹیشن کی بنیاد رکھ دی۔

محترمہ فاطمہ جناح  پنجاب کے علاقے پھالیہ اور رکن  سے کامیاب ہوئی تھیں۔

حوالہ جات

مزید دیکھیں 

پاکستان میں صدارتی انتخابات
ایشیا میں 1965ء کے انتخابات
1965ء میں پاکستان
ویکی ڈیٹا سے مطابقت رکھنے والی مختصر تفصیل